P6_TA(2005)0361

Olie

Europa-Parlamentets beslutning om stigende oliepriser og afhængighed af olie

Europa-Parlamentet,

- der henviser til forretningsordenens artikel 103, stk. 4,

1. finder den vedvarende stigning i prisen for råolie i den seneste tid og dens indvirkning på virksomheders konkurrenceevne og befolkningen almene økonomiske situation foruroligende, og er bekymret for, at prisstigningen kan påvirke væksten negativt og dermed bringe gennemførelsen af Lissabon-målene i fare;

2. mener, at Europas afhængighed af olie og olieimport er meget foruroligende; mener, at Europa for at sikre energiforsyningen bør anvende forskellige energi- og forsyningskilder og styrke sin strategi til fremme af energibesparende foranstaltninger og decentraliserede vedvarende energikilder;

3. efterlyser en samlet og sammenhængende global strategi til fremme af energibesparelser og energieffektivitet og anvendelse af alternative energikilder i betragtning af det meget høje olieforbrug i USA samt et stigende olieforbrug i navnlig store vækstøkonomier såsom Kina og Indien; opfordrer EU til hurtigt at tage initiativ til at afholde et verdenstopmøde for de større olieforbrugende og olieproducerende lande;

4. opfordrer Kommissionen til at hjælpe udviklingslandene og vækstøkonomierne ved at integrere bæredygtig energiforsyning i sin politik for udviklingssamarbejde med henblik på at reducere disse landes afhængighed af import af fossile brændstoffer og for at opfylde millenniumudviklingsmålene og opfordrer EU til at presse på for at sikre en hensigtsmæssig balance mellem disse landes energibehov og de miljømæssige hensyn ved at fremme overførsel af nye energibesparende og vedvarende teknologier;

5. påpeger de geostrategiske aspekter ved Europas afhængighed af energiimport; opfordrer til intensivering af energidialogen med alle europæiske energipartnerne med henblik på at fremme forsyningssikkerhed, markedsgennemsigtighed og yderligere investeringer; erindrer om, at den europæiske naboskabspolitik frembyder en mulighed for en samlet aftale med adskillige lande, der er involveret i dette spørgsmål;

6. erkender, at den mest logiske reaktion på de højere oliepriser er at skifte til anvendelse af alternative energikilder, og understreger derfor betydningen af foranstaltninger til reduktion af energiintensiteten ved at anvende mindre energi til at opnå det samme økonomiske resultat (idet der henvises til den reduktion, der har været i Europa siden 1970'erne);

7. går kraftigt ind for, at det er nødvendigt med opfølgningsstrategier og konkrete foranstaltninger til fremme af forskning og udvikling, til øget anvendelse af vedvarende energier og til fremme af energieffektivitet med henblik på at opnå en økonomi, der er mindre afhængig af fossible brændstoffer, og opfordrer Kommissionen til at gå i spidsen med henblik på inden 2020 at gøre EU til den økonomi i verden, der er mindst afhængig af fossile brændstoffer og er mest energieffektiv;

8. noterer sig med bekymring, at forbrugerne må betale højere priser, ikke blot som følge af den høje kostpris på råolie, men også på grund af de øgede moms- og energiafgifter, der lægges på de færdige produkter, og at disse afgifter er vidt forskellige i EU og kan forvride markedskræfterne, samtidig med at det støtter konklusionerne fra det uformelle ØKOFIN-møde i Manchester den 9.- 10. september 2005, hvor ministrene blev enige om, at forvridende skattepolitisk eller anden intervention, der forhindrer de nødvendige justeringer, bør undgås;

9. opfordrer Kommissionen til at fremsætte forslag om, hvordan politikken for virksomhedernes sociale medansvar på EU-niveau kan anvendes til at kanalisere flere private investeringer finansieret med de nuværende uventede overskud i olieindustrien over i energispareprogrammer og alternative energiteknologier og den dermed forbundne F&U; mener, at dette bør tilvejebringes enten på grundlag af en frivillig aftale med olieselskaberne eller alternativt via et samordnet politisk initiativ for hele EU;

10. bemærker, at spekulation i fremtidige prisstigninger bidrager til at øge oliepriserne yderligere; anmoder Kommissionen om at holde opsyn med hedgefonde og undersøge på hvilke måder, øget transparens ville kunne bidrage til mere stabile oliemarkeder;

11. erindrer om betydningen af den eksisterende lovgivning om reduktion af EU's energiefterspørgsel og bemærker, at mindst 23 % af energibesparelserne kan gennemføres inden 2020, hvis den eksisterende og nært forestående lovgivning gennemføres fuldstændigt;

12. opfordrer Kommissionen til straks at foreslå foranstaltninger i transportsektoren, der tegner sig for 70 % af det samlede olieforbrug i EU, ikke blot med henblik på at garantere forsyningssikkerhed for olieprodukter, men også af miljømæssige årsager, såsom anvendelse af mere brændstofeffektive motorer og omlægning til alternative brændstof- og fremdriftsteknologier;

13. er enig med Kommissionen om, at biobrændstoffer vil reducere Europas afhængighed af fossile brændstoffer, og opfordrer Kommissionen til at fremme produktionen af råmaterialer til biobrændstoffer;

14. opfordrer indtrængende Kommissionen og medlemsstaterne til at fremskynde udviklingen af vedvarende energikilder og hydrogenbrændstofceller;

15. opfordrer derfor Kommissionen til:

- at fremskynde den europæiske handlingsplan for energieffektivitet til opfølgning af grønbogen (KOM(2005)0265)

- at øge presset for fuldstændig og hurtig gennemførelse i medlemsstaterne af direktivet om bygningers energimæssige ydeevne (direktiv 2002/91/EF)

- at presse kraftigt på for at opnå en aftale om energitjenestedirektivet under Rådets (energi) møde i december

- at øge oliemarkedernes gennemsigtighed og forudsigelighed ved hjælp af forbedret indsamling og akkumulering af information

- at lægge pres på medlemsstaterne for at få dem til at opfylde deres mål for anvendelse af vedvarende energi som fastsat i direktivet om fremme af elektricitet produceret fra vedvarende energikilder (direktiv 2001/77/EF)

- at fremsætte forslag med henblik på, at bilproducenterne udvikler renere og mindre olieforbrugende køretøjer

- sammen med medlemsstaterne at imødegå risikoen for øget social marginalisering og begrænse de stigende olieprisers negative virkninger for de mest udsatte samfundsgrupper

- at arbejde for større anvendelse af miljøvenlig kulbaseret energi;

16. beklager imidlertid, at Kommissionen i sin meddelelse af 6. september 2005 om en fempunktsplan som svar på den voldsomme stigning i oliepriserne ("five-point plan to react to the surge in oil prices") fuldstændigt har undladt at behandle transportsektoren;

17. pålægger sin formand at sende denne beslutning til Rådet, Kommissionen og til medlemsstaternes regeringer og parlamenter.

--------------------------------------------------